Bărbat încătușat, bruscat și amendat de polițiști din Bihor după ce a semnalat un transport suspect. Anchetă internă
Mai mulți polițiști din Bihor sunt cercetați disciplinar după ce un localnic i-a reclamat pentru purtare abuzivă. Bărbatul susține că a fost încătușat pe nedrept și dus la secție, după ce sunase la 112 ca să reclame un transport care i se păruse suspect.
-Vă rog frumos să îmi spuneți motivul pentru care ați sunat la 112?
-Transpoturi agabaritice.
-Agabarite, așa...
Aşa a început discuția dintre poliţişti şi bărbatul care a sunat la 112. Apoi agenţii i-au cerut imperativ să se legitimeze.
-Vă rog frumos să nu vă mai solicit încă o dată să îmi prezentați un act de identitate următoarea solicitare este faptul că vă conduc la sediu pentru identificare.
-Cum?
-În mod forțat, încătușat.
Omul a intrat în locuință să aducă actul de identitate, iar polițiștii i-au întocmit proces verbal de contravenție, pe motiv că ar fi apelat 112 fără motiv.
Cosmin Săteanu: "Chiar în momentul completării procesului verbal de contravenție, se apropia acel camion, din spate, și spre stupefacția mea nici măcar nu a întors capul spre acea direcție, să îl vadă, spunând, citez: nu văd nimic, unde-i? "
Apoi bărbatul spune că a fost agresat de poliţişti şi dus la secţie.
Cosmin Săteanu: "M-au împins în lateralul autospecialei de poliție, călcându-mă cu bocancul pe picior. Am încercat să-l îndepărtez, din reflex, iar, prin simplă atingere, m-a trântit la pământ, a cerut ajutorul celorlalți doi colegi. Săriți, pe el, încătușați-l și să-l ducem la sediul de poliție."
La secţie, bărbatului i s-a făcut rău, aşa că a fost chemată o ambulanţă, care l-a dus la spital. După ce şi-a revenit, a depus plângere împotriva agenţilor. Medicii au stabilit că are nevoie de 5 zile de îngrijiri medicale.
Alina Fărcuța, purtător de cuvânt IPJ Bihor: "Șeful inspectoratului a dispus de îndată efectuarea de verificări prin Biroul de Control Intern. A fost întocmit dosar penal în cadrul căruia sunt efectuate cercetări sub aspectul comiterii infracţiunii de purtare abuzivă."
Bărbatul a contestat la judecătorie amenda de 2.000 de lei, pe care i-au dat-o poliţiştii.
Sursa: Pro TV
Dată publicare:
05-03-2024 18:28